ASAP ปิดตลาดรูดเกือบ 21% คาดขายทำกำไรหลังหุ้นเป็นขาขึ้นมานาน
ASAP ปิดตลาดรูดเกือบ 21% คาดขายทำกำไรหลังหุ้นเป็นขาขึ้นมานาน โดยราคาปิดตลาดอยู่ที่ 7.30 บาท ลบ 1.90 บาท หรือ 20.65% สูงสุดที่ 9.25 บาท ต่ำสุดที่ 6.75 บาท มูลค่าซื้อขายที่ 242.82 ล้านบาท 
21 ก.ค. 2560

ผู้สื่อข่าวรายงานว่า ราคาหุ้นบริษัท ซินเนอร์เจติค ออโต้ เพอร์ฟอร์มานซ์ จำกัด (มหาชน) หรือ ASAP ปิดตลาดวันนี้ (21 ก.ค.) ราคาอยู่ที่ 7.30 บาท ลบ 1.90 บาท หรือ 20.65% สูงสุดที่ 9.25 บาท ต่ำสุดที่ 6.75 บาท มูลค่าซื้อขายที่ 242.82 ล้านบาท โดยก่อนหน้านี้ราคาหุ้นปรับตัวขึ้นอย่างต่อเนื่องในช่วง 4 เดือนที่ผ่านมานับตั้งแต่เข้าตลาด เมื่อวันที่ 30 มีนาคม 2560

ด้าน บล.ทิสโก้ ระบุในบทวิเคราะห์ แนะนำ “ถือ” ASAP ราคาเป้าหมาย 9.60 บาท/หุ้น โดยในไตรมาส 2/60 ฝ่ายวิจัยคาดบริษัทจะประกาศกำไรสุทธิอยู่ที่ 34 ล้านบาท เพิ่มขึ้น 96% จากช่วงเดียวกันของปีก่อน และ 3% จากช่วงเดียวกันของไตรมาสก่อน จากการเพิ่มจำนวนรถยนต์ให้เช่าทั้งแบบเช่าระยะยาวและแบบเช่าระยะสั้น โดยคาดว่าจะช่วยหนุนการเติบโตของรายได้ในไตรมาสดังกล่าว
นอกจากนี้ฝ่ายวิจัยมีการปรับประมาณการ 2560-2562 เนื่องจากผลประโยชน์ทางภาษีจากเงินลงทุนของบริษัทที่คาดว่าจะสามารถหักเป็นค่าใช้จ่ายทางภาษีได้ 1 เท่าของ Capex เป็นระยะเวลา 5 ปีทางภาษีนั้น ฝ่ายวิจัยคาดว่าจะได้มากกว่าเดิมที่ประมาณการ